section_heading: Farmakoterapijska skupina i djelovanje
paragraph_text: Pantoprazol je inhibitor protonske pumpe, tj. specifično i proporcionalno dozi blokira želučanu H+/K+-ATPazu, enzim odgovoran za lučenje želučane kiseline u želudac. Pantoprazol je supstituirani benzimidazol, koji se nakon apsorpcije akumulira u parijetalnim stanicama želuca. Tamo u kiselim uvjetima prelazi u svoju aktivnu formu, ciklički sulfanamid, koji se veže za H+/K+-ATPazu, blokirajući je i time uzrokuje snažno i dugotrajno smanjenje osnovne i stimulirane sekrecije želučane kiseline. S obzirom na to da pantoprazol djeluje na razini receptora, on može blokirati lučenje želučane kiseline bez obzira na narav stimulansa (acetilkolin, histamin, gastrin).<br> Selektivnost pantoprazola je rezultat činjenice da on ispoljava svoj puni učinak samo u izrazito kiselom okolišu (pH<3), dok pri višim pH vrijednostima ostaje uglavnom neaktivan. Kao rezultat toga, kompletan farmakološki i terapijski učinak javlja se samo u parijetalnim stanicama želuca koje luče želučanu kiselinu. S druge strane, mehanizmom negativne povratne sprege, učinak pantoprazola prestaje nakon što se pH povisi, pa tako pantoprazol postaje važan regulator pH želuca. Pantoprazol ima isti učinak bilo da je dan oralno ili intravenski. Nakon intravenske ili oralne primjene pantoprazol blokira pantagastrinom stimuliranu sekreciju želučane kiseline. Kod dragovoljaca, razina želučane kiseline bila je nakon prve primjene doze od 30 mg smanjena za 56%, a peti dan za 99%. Nakon oralne doze od 40 mg razina inhibicije prvog dana iznosila je 51% i 85% nakon sedmog dana. Osnovna 24-satna kiselost je bila smanjena za 37% prvi dan te 98% sedmi dan. Razina gastrina tijekom gladovanja pod pantoprazolom bila je u većini slučajeva povišena, ali nije prešla gornji limit. Nakon završetka liječenja pantoprazolom, srednja razina gastrina je počela opadati.